ועדת הכלכלה, כנסת 16, פרוטוקול מספר 558, 2005-12-12 10:30

אמנון כהן: שלום לכולם, אני פותח את הדיון בנושא: תקנות המים (מניעת זיהום מים) (קווי דלק), התשס"ה-2005.

אמנון כהן: את רוב התקנות אישרנו.

אמנון כהן: היתה כאן בעיה ואי-הסכמה ביחס לסעיף "בודק מוסמך".

אמנון כהן: היו כאן כמה חלופות שדברנו עליהן.

אמנון כהן: רצינו להחליט משהו אחר, ומשרד התמ"ת התנגד.

אמנון כהן: בנוסף, לא נכחו בישיבה מספיק אנשים.

אמנון כהן: לפיכך, רצינו ללבן את הנושא של "בודק מוסמך".

אמנון כהן: משרד התמ"ת, בבקשה.

חנה מזור: בודק מוסמך, על פי הגדרתו בפקודת הבטיחות בעבודה: "בודק דוודים מוסמך" או "בודק מוסמך" – מי שהמפקח הראשי הסמיכו בכתב לעשות בדיקות וניסויים לפי האמור באותו סימן.

חנה מזור: אם אני עוברת על כל הסימנים בפקודה, שמחייבים בדיקה של בודק מוסמך, יש: כלי הרמה, מעליות, - - - קווי קיטור, קולטי קיטור, קולטי אוויר ומכונות הרמה.

אמנון כהן: זה יכול להיות אדם שהוסמך על ידי מפקח עבודה ראשי, כהגדתו בחוק ארגון הפיקוח של העבודה התשי"ד-1954?

אמנון כהן: הציע את זה חבר הכנסת טל בדיון הקודם.

חנה מזור: מפקח ראשי מסמיך בהתאם לפקודת הבטיחות בעבודה.

חנה מזור: התחולה של פקודת הבטיחות בעבודה היא לגבי המקצועות שהקראתי: מעליות, כלי הרמה, כלי קיטור וכולי.

אמנון כהן: ולא בתחום הזה?

חנה מזור: לא, בפירוש לא.

אמנון כהן: נאמר כאן שבעבר, כאשר הסמיכו את הבודקים--

חנה מזור: עשו משהו שכנראה נעשה שלא על פי הפקודה, ואנחנו לא מעונינים להמשיך בכך.

שמואל קלמפנר: אני פשוט חושב שמעוותים כאן את התמונה, במודע או שלא במודע.

שמואל קלמפנר: לפני מספר שנים הלכנו וכתבנו תקנה עם המשרד לאיכות הסביבה, עם נציבות המים, עם משרד הפנים ועם כל המשרדים הנוגעים בדבר.

שמואל קלמפנר: בתקנה הזאת בקשנו ממפקח העבודה הראשי בזמנו: כשבונים תחנת דלק, התוכניות באות למפקח העבודה לבדיקה, כשבונים מסוף לדלק, מפקח העבודה ביחד מקבל את התוכניות לפי חוק הבטיחות בעבודה ומאשר אותן מבחינה בטיחותית, את כל המסוף.

שמואל קלמפנר: לפיכך, לא יכול להיות מצב שבו חלק מהעבודה הוא על מפקח העבודה, ואילו לגבי חלק אחר פתאום מישהו אומר במשרד העבודה לא.

שמואל קלמפנר: כאשר ישבנו בצוות שכתב את התקנות בזמנו, אמר לנו מפקח העבודה דאז, שהיה אתנו כל השנים עד ינואר 2005: רבותיי, לפי החוק הזה אסור לי.

שמואל קלמפנר: אבל אם יכתבו בתקנה החדשה שזה לפי מפקח עבודה, יהיה מותר וזה יהיה בסדר.

שמואל קלמפנר: כך כתבנו את הטיוטה של התקנה, זאת שמובאת עכשיו – אומנם באיחור של כ-6 שנים.

אתי בנדלר: מי שהציע לכם לכתוב את זה בתקנה הוא בעל הסמכה לתת חוות דעת משפטיות?

אתי בנדלר: לומר שזה אפשרי לכתוב כך בתקנות, על אף העובדה שהחוק אינו מגדיר את זה כמסגרת של פעילות שהוא רשאי לבצע?

שמואל קלמפנר: אני חושב שהפירוש של הגברת לא מדויק, משום שהוא עושה את זה בפועל.

שמואל קלמפנר: כשאני הולך לבנות חוות מכלים, אני בא למפקח עבודה.

שמואל קלמפנר: הוא נותן לי את האישורים.

שמואל קלמפנר: זה הפיקוח שלו.

אתי בנדלר: הוא מוסמך לתת את האישורים?

שמואל קלמפנר: כן, לדעתי.

אתי בנדלר: באה הגברת ממשרד התמ"ת, ואומרת:

אתי בנדלר: אולי הוא מוסמך לתת אישורים לחוות מכלים, אבל הוא לא מוסמך לתת את האישור שאתה מבקש, לפי החוק המסמיך.

אתי בנדלר: אז מה אתה מנסה לומר?

שמואל קלמפנר: שזה אותו הדבר.

אתי בנדלר: אז אולי נשמע חוות דעת משפטיות בענין הזה.

חנה מזור: אני גם רוצה להדגיש שלגבי התקנות האלה, עליהן דובר בעבר – קיים מכתב של קודמתי בתפקיד, שאכן ציינה שזה מחוץ לתחולת הפקודה ושזה לא באחריותנו.

חיים שנקר: לגבי תחנות הדלק: פונים אלינו לשם קבלת אישור, אבל על מה האישור ניתן?

חיים שנקר: לא לתוכנית, כפי שנאמר כאן אלא למרחקי בטיחות בהתאם לטבלה הקבועה.

חיים שנקר: אנחנו מאשרים מרחקי בטיחות גם בחווה וגם במחסן פרטי.

חיים שנקר: המטרה של התקנה שבה דנה הוועדה היא למנוע מפגעי סביבה.

חיים שנקר: אין שום קשר לבטיחות במקום העבודה.

שירלי גבאי: שמי עו"ד שירלי גבאי מאדם טבע ודין.

שירלי גבאי: אני מודה לאדוני על העלאת הנושא – על מטרת התקנות.

שירלי גבאי: הלופ הזה, שמנסים להכניס אותנו אליו שוב ושוב, סוטה למעשה וחורג לחלוטין מהנושא הנדון.

שירלי גבאי: אנחנו מדברים על תקנות למניעת זיהום מים.

שירלי גבאי: מי שאחראי לכך הוא המשרד לאיכות הסביבה.

שירלי גבאי: חבל שאנחנו מבזבזים את הזמן על הנושא הזה.

אמנון כהן: על מה אנחנו מצביעים היום?

אמנון כהן: נצביע רק על מה שלא הצבענו.

שמרית שקד: על הגדרת בודק מוסמך.

שמרית שקד: ההגדרה שהציע המשרד לאיכות הסביבה היא ההגדרה - - - הגדרת בודק מוסמך.

שמרית שקד: הם מבקשים להוסיף לתוכה דבר נוסף.

שמרית שקד: נקרא את ההגדרה הקיימת: "בודק שעבר הכשרה המוכרת על ידי המכון האמריקאי לדלק (American Petroleum Institute) או הכשרה שוות ערך להנחת דעתו של הממונה, והפועל על פי הנחיות, הוראות ותנאים שקבע הממונה בענין;" כאן מבקש המשרד לאיכות הסביבה להוסיף: "אותם הוראות ותנאים יופקדו לעיון הציבור בלשכות המחוזיות של המשרד לאיכות הסביבה".

אמנון כהן: בסדר.

אמנון כהן: אנחנו מצביעים על התיקון להגדרת בודק מוסמך.

אמנון כהן: בסדר.

אמנון כהן: אנחנו מצביעים על התיקון להגדרת בודק מוסמך.

אמנון כהן: בעד הגדרה מתוקנת ל"בודק מוסמך" – פה אחד ההגדרה המתוקנת נתקבלה.

שמואל קלמפנר: יושב כאן מפקח עבודה ראשי לשעבר.

שמואל קלמפנר: אבקש שישמעו את קולו.

פטר מגנוס: עד לפני שנה הייתי מפקח עבודה ראשי, והייתי מעורה בהכנסת התקנה הזאת.

פטר מגנוס: לדעתי, אין שום מניעה לעגן בתקנה את הסמכות למפקח עבודה ראשי להסמיך בודקים מוסמכים.

פטר מגנוס: זה נעשה בתקנות רבות, ולאו דווקא רק לפי מה שכתוב - - - שנית, לנושא של בדיקת מכלים וצנרת דלק יש זיקה חזקה מאוד לנושא של בודק מוסמך - - -

אמנון כהן: אבל אין קשר.

אמנון כהן: כאן מדובר בנושא שקשור לאיכות הסביבה.

אמנון כהן: זה משהו אחר.

פטר מגנוס: אבל אני גם לא מקבל את ההגדרה הזאת, כי אם מתרחשת דליפה ממיכל דלק גדול, זה יכול לגרום לאסון מיידי – לעובדים ולסביבה, ולאו דווקא רק הטפטוף של הדלק.

פטר מגנוס: לכן אני חושב שיש לנו כאן שילוב של הבטים סביבתיים והבטים בטיחותיים, ולא תמיד אנחנו יכולים לדעת מה קודם.

פטר מגנוס: כיוון שמפקח העבודה הראשי מסמיך בודקים מוסמכים למכלי לחץ, למשל, שהוא נושא דומה מאוד, אני לא רואה שום מניעה, ורואה אף יתרון בכך שמפקח עבודה ראשי יסמיך גם בודקים לנושא הזה.

אמנון כהן: המשרד לאיכות הסביבה, נשמע כאן טיעון לפיו אפשר לשלב את שני הדברים.

רחל אדם: החוק הזה בא להסדיר את הנושא של מניעת זיהום מים.

רחל אדם: לנו, כמשרד, אין סמכות - - -

אמנון כהן: ואם אפשר בדרך לתקן גם את הנושא של הבודקים?

רחל אדם: כפי שאמרתי בדיון הקודם, ההגדרה שאנחנו מציעים רחבה די הצורך כדי להכניס גם את זה.

רחל אדם: זה יכול להיות בהנחיות שממונה יקבע.

רחל אדם: זאת בדיוק הכוונה של ההגדרה שאנחנו מציעים.

רחל אדם: גם את זה אפשר להכניס לתוך ההגדרה, אם יש צורך.

אריה פיסטינר: יש לנו תקנות דומות במהותן בנושא של מניעת זיהום מים מתחנות דלק.

אריה פיסטינר: גם שם יש לנו הנחיות לממונה, ובהנחיות לממונה נקבע למשל שגוף מסוים – במקרה זה הרשות הלאומית להסמכת מעבדות – היא זו שתפקח על הבודקים ותוודא שהן יהיו מעבדות מוסמכות וכן הלאה.

אריה פיסטינר: כלומר, ההנחיה בתקנות על פי הנחיות הממונה.

אריה פיסטינר: כפי שאומרת עו"ד אדם, בהנחיות הממונה – פרסמנו, וזה נמצא באתר האינטרנט – קבענו שהרשות הלאומית להסמכת מעבדות באותו מקרה תהיה אחראית על הבודקים, והעסק עובד בצורה בלתי רגילה.

אמנון כהן: יש בעיה להוסיף את מה שהם מבקשים?

אריה פיסטינר: לכן אנחנו אומרים: יש לנו הנחיות לממונה.

אריה פיסטינר: נשב בוודאי עם הגורמים, ונראה מבחינה מקצועית מה רלוונטי – איזה תחום תקף למשרד העבודה, למשל – נקבע את זה בהנחיות הממונה, וזה יפורסם.

אמנון כהן: מתי?

אריה פיסטינר: אנחנו נעשה את זה בתוך חודש.

לאה ורון: אז מה תאשר הוועדה בתקנות?

רחל אדם: את ההגדרה שאנחנו מציעים.

רחל אדם: אנחנו אומרים שבמסגרת ההגדרה הזאת אפשר לקבוע הנחיות.

אריה פיסטינר: עשינו את זה בעבר.

אריה פיסטינר: זה לא תקדים.

אריה פיסטינר: זה נעשה ועשינו את זה.

אריה פיסטינר: אנחנו עובדים לפי זה.

אמנון כהן: נציגת משרד המשפטים – האם יש בעיה?

אמנון כהן: האם יש סתירה בין הדברים?

אמנון כהן: האם אני יכול לשלב?

רוני טלמור: לא דיברתי אתה קודם, אבל אומרת חברתי ממשרד התמ"ת שאין סמכות בחקיקה שלהם ליצור את ההסמכה הזאת.

רוני טלמור: אם אין סמכות שם, בוודאי שאי אפשר להכניס את הענין הזה – לא בתקנות שלהם ולא בתקנות מכוח חוק המים.

רוני טלמור: מעבר לכך, אני רוצה להפנות את תשומת לבכם לכך שהנוסח של ההגדרה של בודק מוסמך הוא נוסח רחב, שמאפשר להיעזר בכל פעם שיש טכנולוגיה או גורם מסמיך טוב ואמין לדעת המשרד לאיכות הסביבה.

רוני טלמור: ההוראות לענין הזה נקבעות ומתעדכנות בהוראות שמתפרסמות מעת לעת.

רוני טלמור: ההגדרה הזאת היא רחבה וגמישה.

רוני טלמור: אם תהיה אפשרות בענין הזה, אני מניחה שאפשר יהיה להוסיף.

רוני טלמור: אבל כרגע אני לא רואה סיבה לצמצם הגדרה שהיא נוחה וטובה כדי לעבוד אתה.

רוני טלמור: אני סבורה שהנוסח הזה שהוקרא הוא נוסח רחב יחסית, שמאפשר גמישות במהלך השנים בהן התקנות האלה יופעלו.

רוני טלמור: אפשר יהיה לעדכן מעת לעת את השאלה איך יוסמכו ואלו דרישות מבקשים מכל בודק מוסמך.

רוני טלמור: לכן זאת הגדרה מאוד טובה ומאוד נוחה לעבודה.

שמואל קלמפנר: לחוסר מזלנו, אירע עכשיו אירוע שריפה במערכת דלק בלונדון.

שמואל קלמפנר: זה קשור אלינו, משום שאף אחד לא יודע אם זה קודם – אם זה בגלל זיהום אוויר, זיהום קרקע או שריפה שבה עלולים להיהרג עשרות אנשים.

שמואל קלמפנר: באף מקום בעולם המשרד לאיכות הסביבה אינו אחראי בטיחותי על המכלים ועל הצנרת.

שמואל קלמפנר: בכל המדינות הנאורות זה משרד העבודה, ובארץ מפקח העבודה הראשי מועתק מאנגליה – Labor Department.

שמואל קלמפנר: אני פשוט מתפלא על אנשים.

שמואל קלמפנר: האדם הזה, לפני שתי ישיבות--

אמנון כהן: אל תדבר על האנשים, אלא על משרדים.

שמואל קלמפנר: לפני שתי ישיבות ישב כאן נציג משרד התמ"ת, ואמר שהקורסים שעשינו היו ללא ידיעתם ובלי אישורם.

שמואל קלמפנר: זה הרתיח אותי, ושתקתי.

שמואל קלמפנר: אני חושב שלא יכול להיות מצב שבו נציג ציבור אומר דברים לא מדויקים ולא נכונים.

שמואל קלמפנר: אסור שזה יקרה.

שמרית שקד: אני רק רוצה להשיב לאדוני, ולהסביר לו ולמר פטר מגנוס: התקנות שלפנינו לא מנשלות את מפקח העבודה הראשי מהסמכויות שלו.

שמרית שקד: כל הסמכויות שלו לענין בטיחות בעבודה קיימות מכוח פקודת הבטיחות בעבודה.

אליעזר כהן: כך אני הבנתי.

שמרית שקד: למפקח על העבודה יש את כל הסמכויות מכוח חוק פקודת הבטיחות בעבודה, ככל שהוא צריך, כדי להבטיח את הבטיחות במקום העבודה.

שמרית שקד: אנחנו לא לוקחים לו כאן שום סמכויות.

שמרית שקד: המשרד לאיכות הסביבה נדרש להבטיח רק את הנושאים הקשורים לאיכות הסביבה.

שמרית שקד: לכן, אנחנו לא פוגעים חלילה בבטיחות – ויתקנו אותי נציגי משרד התמ"ת – אנחנו לא לוקחים להם סמכויות ככל שהם צריכים להבטיח את נושא הבטיחות - - -

אמנון כהן: אבקש לקרוא את הגדרת הבודק המוסמך.

רחל אדם: "בודק שעבר הכשרה המוכרת על ידי המכון האמריקאי לדלק (American Petroleum Institue, או ה-API), או הכשרה שוות ערך להנחת דעתו של הממונה, והפועל על פי הנחיות, הוראות ותנאים שקבע הממונה בענין, ושהופקדו לעיון הציבור בלשכות המחוזיות של המשרד לאיכות הסביבה.

רחל אדם: "

אמנון כהן: אם כן, אישרנו את הגדרת הבודק המוסמך.

אמנון כהן: מה עוד נשאר פתוח?

שמרית שקד: תקנה 4 מחייבת את המתקינים ואת המפעילים של קווי הדלק לסמן על גבי מפה של מקורות המים את קווי צינורות הדלק שהם מתכוונים להתקין או את קווי צינורות הדלק שהם מפעילים.

אמנון כהן: מה היתה הבעיה כאן, שמנעה את האישור בדיון הקודם?

שמרית שקד: נציגי חברות הדלק טענו שאין ברשותם מפה כזאת, ולכן אין מקום לחייב אותם על גבי מפה כזאת את קווי צינורות הדלק.

שמרית שקד: המשרד לאיכות הסביבה השיב, הוועדה טרם קבלה החלטה.

שמרית שקד: אולי נשמע שוב את עמדתם, ולאחר מכן הוועדה תקבל את החלטה.

רחל אדם: אמרנו שזאת לא תקנה מהותית.

רחל אדם: כלומר, אנחנו יכולים להתחיל ליישם את התקנות גם בלי התקנה הזאת, אם חברות הדלק מתנגדות.

רחל אדם: אנחנו טוענים שיש מפות, ושאפשר.

אמנון כהן: הוועדה לא רוצה להטיל גזרה שהם לא יוכלו לעמוד בה.

אמנון כהן: אם יש להם את המפות והם יודעים את המיקום המדויק, זה בסדר.

אמנון כהן: אבל אם אין ידיעה, ואם יש דברים שקיימים מהתקופה המנדטורית ואין להם רישומים לגבי זה, אנחנו לא רוצים להטיל את החובה.

אמנון כהן: לכן, מבחינה עניינית – אם יש להם את כל המפות, הכל ידוע והכל ברור, נטיל.

אמנון כהן: אם זה לא ברור, ואם את בטוחה שזה לא ברור או שאת חושבת שיש ספק ושנטיל עליהם חובה בלא שיש להם ידיעה, צריך לבדוק את זה.

אמנון כהן: את זה אני צריך לדעת.

רחל אדם: התקנה הזאת קיימת בנוסח של התקנות כ-8 שנים, וזאת הפעם הראשונה שבה אנחנו שומעים שיש בעיה להשיג את המפות.

אמנון כהן: אם היא קיימת, לשם מה יש צורך באישור?

רחל אדם: אני אומרת שזאת הפעם הראשונה שבהם הם מביעים הסתייגות לתקנה הזאת.

אמנון כהן: את מתכוונת לכך שזה מופיע כבר במקומות אחרים?

רחל אדם: כבר כ-7 או 8 שנים.

אמנון כהן: אם כן, מה קה קרה לחברות הדלק?

אמנון כהן: יעקב פרידגוט לנו יש מעט מאוד צינורות, ומבחינתנו זה שולי.

אמנון כהן: למי מפריעה התקנה הזאת?

דינה בר-און: אנחנו חוזרים לאותה נקודה שוב ושוב.

אמנון כהן: השאלה היא אם זה מפריע מבחינה מהותית.

אמנון כהן: האם יש מקומות שאתם לא יודעים היכן עוברים הקווים?

דינה בר-און: אנחנו לא יכולים לדעת איפה נמצא כל מקור מים.

דינה בר-און: אני יודעת איפה מונחים הצינורות שלי.

אמנון כהן: זה מה שצריך.

דינה בר-און: אני לא יכולה להיות מחויבת, לשים מפה - - -

אמנון כהן: אל תתחייבי על כלום; רק על מה שיש לך.

דינה בר-און: אני לא יכולה להיות מחויבת ביחס למקורות מים.

דינה בר-און: אני לא יכולה לדעת מהו המיקום של כל מקורות המים.

דינה בר-און: אני יודעת איפה הצינורות שלי.

דינה בר-און: תביאו לי מפה עם מקורות המים - - -

אתי בנדלר: כעת אני מבינה את הבעיה: הבעיה שלהם היא שצריך לסמן גם את מיקום מקורות המים.

אתי בנדלר: אפשר לסייג את זה – "מיקום מקורות המים...

אתי בנדלר: ככל שמידע זה ידוע".

אמנון כהן: הנוסח הזה בסדר?

דינה בר-און: בסדר.

30741: שמי אלכס קושניר, אני מהנדס ראשי ברשות לשירותים ציבוריים מים וביוב.

30741: התקנות לסעיף זה לפחות הן בסדר גמור.

30741: עם זאת, אבל נעלם כאן גורם שהוא גורם חדש במשק המים, והוא תאגידי מים וביוב.

30741: היום הם בעלי מערכות מוניציפליות, והם לא מופיעים כאן.

30741: אנחנו מבקשים להוסיף את תאגידי המים והביוב כבעלי מערכות מוניציפליות לשרשרת הדיווח והעדכון.

30741: אני לא רוצה לסבך את השרשור, אבל לפחות ליידע, מכיוון שהם מושפעים מידיים.

30741: בתחום המוניציפלי אושר חוק תאגידי המים, וכל מחלקות המים העירוניות עוברות לסוג של תאגידים – חברות נפרדות – שהן כבר לא חלק מהממסד אלא חברות.

30741: בעלי המערכת חייבים לקבל איזשהו דיווח ביחס למה שקורה לגבי הנחת קו דלק ולגבי הדליפות.

רחל אדם: דיברתי אתמול עם היועצת המשפטית שלכם, והסברתי לה שהתקנות האלה כלל לא נוגעות לתחום שלכם.

רחל אדם: מדובר בתקנות שבאות למנוע זיהום דלק למי תהום ולקרקע.

רחל אדם: לא מדובר כאן בשפכים, במים או בביוב.

רחל אדם: זה ממש לא התחום שלכם.

רחל אדם: חשבתי ששכנעתי אותה, כי היא אמרה לי שהם החליטו לוותר, ולא להעלות את זה היום.

רחל אדם: לכן אני קצת מופתעת.

אתי בנדלר: נמצאת כאן היועצת המשפטית שלהם.

30741: היועצת המשפטית נמצאת כאן, אבל אני ארשה לעצמי בכל זאת, כיוון שאני חי בתוך המערכות: זה לא ייתכן.

30741: קו דלק שהונח בשטח עירוני משפיע על תכנון ופיתוח כל המערכות התשתיתיות.

30741: נכון שאין השפעה מיידית, אבל הוא משפיע, וגם התאגיד שהוא אחראי על אספקת המים צריך להיערך לכך.

אמנון כהן: אפשר להוסיף את זה?

אמנון כהן: האם זה מהווה בעיה מבחינה משפטית?

30741: היום זאת רשות מקומית, ויש לה יכולת, סמכויות וכן הלאה.

30741: מחר בבוקר זאת חברה, ואנחנו למעשה מטילים עליה הרבה מאוד דרישות ומגבלות, והיא צריכה לקבל את המידע הזה.

אמנון כהן: מה דעת משרד המשפטים?

אליעזר כהן: הוא לא רוצה שליטה אלא דיווח בלבד.

רוני טלמור: התקנות האלה הן תקנות בענין קווי דלק.

אמנון כהן: אם זה עובר ברשות מקומית מסוימת, שזה היה באחריותה והיום זה הופך לתאגיד.

אמנון כהן: איך זה משפיע?

רוני טלמור: אני לא יודעת - - -

רחל אדם: בדקתי את החוק שלהם, והייתי שותפה - - -

אמנון כהן: אבקש שתשיבי על שאלתי:

אמנון כהן: אם זה היה היום בתחום השיפוט של עיריה מסוימת, ועכשיו זה עובר לתאגיד, כי 30 תאגידים אמורים לקום בכל מני מקומות – האם האחריות עוברת באופן אוטומטי מהרשות המקומית לתאגיד, או שצריך להתקין את זה בתקנות?

אמנון כהן: שלא יהיה מקום מסוים שאין עליו בעלות או אחראיים.

רחל אדם: לגבי הנחת צינורות כבר התייחסנו, וקבענו שחייבים להתקין את צנרת הדלק מתחת לצנרת הביוב או המים, כדי להגן על המים.

אמנון כהן: אני מדבר כעת על האחריות.

רחל אדם: הם מבקשים שידווחו להם.

רחל אדם: ליאורה עופרי אני היועצת המשפטית של הרשות.

רחל אדם: אנחנו מבקשים בסך הכל דיווח.

רחל אדם: מדובר בתאגיד, שבסופו של דבר יהיה מופרט בידיים פרטיות.

רחל אדם: לענין תקנה 10 בפרט, אנחנו בסך הכל מבקשים דיווח על דליפה.

רחל אדם: זאת משום שיש תאגידים שגם מפיקים מים ממקורות המים.

רחל אדם: אנחנו לא רוצים שתהיה שרשרת ארוכה של דיווח - - - תקנה 10, שזה לא יהיה רק לממונה ולרשות המקומית, אלא לתאגיד מים וביוב.

אתי בנדלר: את מדברת רק על תקנה 10 – רק דיווח על דליפה?

30741: גם תקנה 10 וגם תקנה 3.

30741: ליאורה עופרי הוא רוצה להכניס גם את הענין של המוסד לתכנון ובניה.

30741: כיוון שיש כאן השפעה תכנונית.

אמנון כהן: יש בעיה להכניס?

רחל אדם: בתקנה 10 אין לנו בעיה לעשות את זה.

אתי בנדלר: אבל יש כל מני תשתיות בקרקע.

אתי בנדלר: הרי לא מבקשים דיווח לכל בעלי התשתיות.

אתי בנדלר: יש חברות גז, יש חברות חשמל, יש כבלים וכולי.

30741: לחברת החשמל יש את חוק החשמל, ואתם בוודאי מודעים לכך.

אתי בנדלר: תקנה 3 לא מחייבת להודיע לרשות המקומית אלא למוסד תכנון בלבד, ואני חושבת שזה מספק כי גם אתם מקבלים מידע מרשות התכנון.

אתי בנדלר: באשר לדליפה, שבה דנה תקנה 10, כיוון שמדובר על דיווח לרשות המקומית, ייתכן שהם צודקים – אם פועל באותו מקום תאגיד מים וביוב, צריך לדווח גם לו.

אמנון כהן: אם כן, הוספנו את זה בתקנה 10.

רחל אדם: הם מבקשים להוסיף את זה לתקנות משנה (א), (ב), ו-(ג), ואני מבקשת לצמצם את זה לתקנה 10(א), שם יש גם חובת דיווח לרשות המקומית.

רחל אדם: במקום שבו יש חובת דיווח לרשות מקומית, נוסיף גם את תאגיד מים וביוב.

אמנון כהן: בסדר – במקום שבו מופיעה הרשות המקומית, יופיע גם תאגיד מים וביוב.

אתי בנדלר: במקום שיש חובת דיווח לרשות המקומית.

אמנון כהן: את סעיף 4 אישרנו?

שמרית שקד: סעיף 4 אושר בנוסח שהציעה היועצת המשפטית של הוועדה, ככל שמידע זה ידוע.

אמנון כהן: מה עוד נשאר פתוח?

שמרית שקד: זה הכל.

יעקב סופרין: יכולה להווצר סתירה בנושא הדיווח, אבל אנחנו מחויבים על פי רישיונות עסק ועל פי הנהלים, המפעילים מחויבים לדווח למוקד הסביבה.

יעקב סופרין: הוא נעלם כאן לחלוטין.

יעקב סופרין: מבחינתנו, נאמר לנו שמוקד הסביבה מרכז את כל נושא הדיווח לרשויות ולתאגידים.

אמנון כהן: מה השאלה?

יעקב סופרין: צריך להודיע למוקד לאיכות הסביבה, והוא צריך להופיע כאן – אלא אם כן יורידו אותו גם משנה, כי ישנה בחירה.

אמנון כהן: את מי אתה רוצה להוסיף?

יעקב סופרין: את מוקד איכות הסביבה.

אריה פיסטינר: זה אצלנו – זה המשרד.

אמנון כהן: הם מביאים את התקנות.

לאה ורון: אבל יש את הממונה ויש את ההגדרה, שזה אותו איש של המשרד לאיכות הסביבה.

אמנון כהן: תודה רבה.

אמנון כהן: אני מעמיד להצבעה את כל התקנות שדנו בהן, גם בדיונים הקודמים, עם התיקונים שהוצעו כאן:

אמנון כהן: תקנות המים (מניעת זיהום מים) (קווי דלק), התשס"ה-2005.

אמנון כהן: מי בעד התקנות?

אמנון כהן: מי נגד?

אמנון כהן: הצבעה בעד התקנות – פה אחד תקנות המים (מניעת זיהום מים) (קווי דלק), אושרו.

אמנון כהן: אושר פה אחד.

אמנון כהן: תודה רבה, הישיבה נעולה.